
[image: image1.png]



PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 20 noiembrie 2013               

PL-x 459/2013                  


AVIZ
asupra proiectului de Lege pentru modificarea şi completarea art. 15 din Legea nr. 24/2007 privind reglementarea şi administrarea spaţiilor verzi din zonele urbane
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea şi completarea art. 15 din Legea nr. 24/2007 privind reglementarea şi administrarea spaţiilor verzi din zonele urbane, trimis cu adresa nr. PL x 459 din 11 noiembrie 2013 şi înregistrat cu nr. 4c-11/1281 din 12 noiembrie 2013.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este  Cameră  decizională.
Senatul, în calitate de primă Cameră sesizată, a adoptat proiectul de lege în şedinţa din 6 noiembrie 2013.

Consiliul Legislativ a avizat favorabil, iniţiativa legislativă,  cu avizul nr. 524 din 11 iunie 2013.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege  în şedinţa din 20 noiembrie 2013.

Proiectul de lege are ca obiect de reglementare completarea Legii nr. 24/2007 privind reglementarea şi administrarea spaţiilor verzi din intravilanul localităţilor, republicată, cu modificările şi completările ulterioare, în sensul ca deciziile de tăiere a arborilor sănătoşi din spaţiile verzi, luate la nivelul administraţiilor publice locale, să nu poată fi puse în aplicare decât după obţinerea avizului agenţiei judeţene pentru protecţia mediului.
Membrii comisiei au examinat proiectul de lege supus avizării, expunerea de motive şi avizul favorabil, cu observaţii şi propuneri, al Consiliului Legislativ nr. 524 din 11 iunie 2013. 
În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea favorabilă a acestei iniţiative legislative, cu un amendament admis care se referă la art. 23 alin. (1) lit. d) şi care are următorul cuprins:

 „d) de la 20.000 lei la 40.000 lei la 70.000 lei pentru persoanele juridice, pentru încălcarea prevederilor art. 12 alin. (5) şi ale art. 15 alin. (2)”. 

Membrii Comisiei juridice, de disciplină şi imunităţi au recomandat Comisiei pentru administraţie publică, amenajarea teritoriului şi echilibru ecologic să analizeze şi să ia în considerare observaţiile şi propunerile formulate de către Consiliul Legislativ.
În raport de obiectul şi conţinutul reglementării, proiectul de lege  face parte din categoria legilor ordinare. 
               PREŞEDINTE,                              SECRETAR,

         Bogdan Liviu CIUCĂ               Theodor-Cătălin NICOLESCU
Consilier parlamentar, Paul Şerban

